אשר הלפרין כ"ט טבת תשע"ה 20:34 מדוע בישראל אין מאגר מידע על רשלנות רפואית?
במהלך ערב עיון מיוחד מטעם המכון להשתלמויות של לשכת עורכי הדין, שהתקיים במלון לאונרדו פלאז'ה בטבריה, לקהל עורכי הדין במחוז צפון, הועברה הרצאתו של המרצה האורח עו"ד אלי מאור, המתמחה בתחום של רשלנות רפואית, וזאת בנושא "פרקטיקה בניהול תיק ברשלנות רפואית".
במהלך יום העיון שכלל פאנל בהשתתפות בכירי עורכי הדין בתחום הרשלנות הרפואית, קרא עו"ד מאור להקמת מאגר מידע לאומי לנפגעים ברשלנות רפואית, וזאת בדרך של חקיקת חוק ע"י כנסת ישראל להקמת מאגר לאומי, שירכז את מספר המקרים בכל שנה קלנדרית, שכתוצאה מהם אנשים נפטרו כתוצאה מרשלנות רפואית, וכן מאגר שירכז בכל שנה קלנדרית את כמות הניזוקים בגוף ובנפש כתוצאה מרשלנות רפואית בישראל.
עוד ציין עו"ד מאור כי בישראל אין גם מאגר פורמאלי ואמין של מספר התביעות המוגשות בגין רשלנות רפואית לבתי משפט השונים בכל שנה ושנה, כמות התביעות המוגשות ומסתיימות בהסדר פשרה, כמות התביעות המוגשות ומסתיימות בפסק דין או בדחייה, וכמו כן גם בשאלה החשובה מהי כמות תביעות ברשלנות רפואית המוגשות מדי שנה, בפילוח של כל תחום רפואי בנפרד, כלומר בתחום האורטופדיה בנפרד, מתחום רפואת נשים ובנפרד מתחום רפואית השיניים וכיוצ"ב.
דבר המאפשר למחוקק ולכלל הקהל בישראל להתרשם ולהתחקות אחר מגמות במשך השנים בכל תחום ותחום בנפרד ולהסיק בעקבות הממצאים מסקנות חשובות בנוגע להקצאת משאבים למניעה עתידית.
במהלך שנת 2005 פורסמו מסקנות ועדה בינמשרדית שהוקמה ע"י משרד הבריאות ומשרד המשפטים בתחום הרשלנות הרפואית. בין ממצאי ועדה זו שבחנה בין היתר למשך 10 השנים שקדמו לשנת 2002 את מספר התביעות שהוגשו בבתי המשפט ברשלנות רפואית, עלה כי היתה בעשר השנים שקדמו לשנת 2002, עליה הדרגתית ומתמשכת במספר התביעות שהוגשו בתחום הרשלנות הרפואית לבית המשפט השונים בישראל. הועדה לא בדקה את מספר הנפטרים או הניזוקים בנזק גוף בכל שנה ושנה בתחום הרשלנות הרפואית.
משנת 2005 בו פורסמו ממצאיה החלקיים ביותר של הועדה הבינמשרדית, לא פורסם כל נתון פורמאלי ואמין בדבר תביעות רשלנות רפואית, ומאגר מידע מלא ואמין שכזה, כאמור לא הוקם בישראל.